《送盛庶斋任衢教》
元代·龚璛

淮南木叶纷然堕，大江君挟清秋过。远游意气今其始，万折浙江须一苇。

钱唐看尽生色图，乱山勿辨越与吴。老子西湖诗未了，钓台烟雨是前途。

雨馀悬瀑玉练飞，杂花隐树芳菲菲。经行我忆好晴景，碧波漾人青嶂围。

地皇滩底骇浪翻，篙师歘急争木猿。水亭门外君系缆，此地可著殷渊源。

石格仙家对谁弈，木奴迎霜斗如实。携二三子挥墨汁，书来扬州千里难。

乡之贤侯主衣冠，日传西安安问安。

作者简介：璛字子敬，宋司农卿潗之子，自高邮再徙平江，家焉。宋亡，例遣北上，潗行至莘县，不食卒，璛悲不自胜，叹曰：国亡家破，吾兄弟不能力振门户，独不可为儒以自奋邪！与其弟理刻苦于学。戴帅初、仇仁近、胡汲仲皆与为忘年交，声誉籍甚。人称曰「两龚」，以比汉「两龚」云。